Zagreb, 28. veljače 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19.) u daljnjem tekstu: ZSSI), **na zahtjev dužnosnika Darinka Dumbovića, gradonačelnika Grada Petrinje, za davanjem mišljenja Povjerenstva,** na 80. sjednici, održanoj 28. veljače 2020.g,. daje sljedeće:

**MIŠLJENJE**

1. **Nije u suprotnosti s odredbama ZSSI-a da se, pod uvjetima iz ovog mišljenja, trgovačkom društvu kojeg je vlasnica i direktorica snaha, a prokurist sin dužnosnika Darinka Dumbovića, gradonačelnika Grada Petrinje, na temelju podnesene prijave po raspisanom Javnom pozivu koji provodi Grad Petrinja, dodjele bespovratna sredstva za razvoj poduzetništva iz Europskog socijalnog fonda.**
2. **Ukoliko dođe do situacije opisane pod točkom I. izreke ovog Mišljenja, upućuje se dužnosnik da se, u svrhu očuvanja vlastitog integriteta i vjerodostojnosti te nepristranosti i jačanja povjerenja u tijela javne vlasti, izuzme od poduzimanja svih radnji i donošenja odluka o postupku dodjele bespovratnih sredstava koje je ovlašten donositi te da za poduzimanje navedenih radnji ovlasti svog zamjenika, kao i da na sjednici Gradskog vijeća Grada Petrinje deklarira te izvijesti javnost objavom na internetskim stranicama Grada Petrinje o okolnosti da se trgovačko društvo iz točke I. izreke prijavilo za dodjelu bespovratnih sredstava**

Obrazloženje

Zahtjev za davanjem mišljenja Povjerenstva podnio je dužnosnik Darinko Dumbović, gradonačelnik Grada Petrinje. U knjigama ulazne pošte zahtjev je zaprimljen 20. veljače 2020.g. pod poslovnim brojem 711-U-934-M-18/20-01-3 te se povodom istog vodi predmet broj M-18/20.

Člankom 3. stavkom 1. podstavkom 39. ZSSI-a propisano je da su gradonačelnici i njihovi zamjenici dužnosnici u smislu navedenog Zakona, stoga je i dužnosnik Darinko Dumbović, povodom obnašanja dužnosti gradonačelnik Grada Petrinje obvezan postupati sukladno odredbama ZSSI.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U podnesenom zahtjevu dužnosnik navodi da je u okviru Operativnih programa "Konkurentnost i kohezija 2014-2020" i "Učinkoviti ljudski potencijali 2014-2020" predviđena komplementarna provedba Programa integrirane fizičke, gospodarske i socijalne regeneracije malih gradova na ratom pogođenim područjima koje provode Ministarstvo regionalnog razvoja i fondova Europske unije i Ministarstvo rada i mirovinskog sustava, s ukupno raspoloživim budžetom od 120.000.000,00 EUR-a (100.000.000,00 EUR-a za operativni program Konkurentnost i kohezija te 20.000.000,00 EUR-a za operativni program Učinkoviti ljudski potencijali) za 5 područja. Nadalje navodi da je Grad Petrinja jedan od pet gradova u Republici Hrvatskoj odabranih kao pilot područje u sklopu predmetnog Programa te se isti provodi implementacijom projekata planiranih unutar strateškog dokumenta - Intervencijskog plana razvoja pojedinog pilot područja. Projekti pilot područja se provode sa ciljem razvoja potencijala područja gradova kako bi se smanjio gubitak stanovništva, siromaštvo i socijalna nejednakost te isključenost, poboljšala infrastruktura, ojačali potencijali razvoja, stvorili uvjeti za kvalitetan život stanovništva, povećali ulaganja te poboljšala socijalna uključenost i aktivno sudjelovanje stanovništva u gospodarskom i društvenom razvoju područja.

Također iznosi da je jedan od projekata unutar Intervencijskog plana Grada Petrinje i „Dodjela bespovratne potpore za razvoj poduzetništva u gradu Petrinji" u okviru kojeg se i provodi javni poziv ukupne vrijednosti oko 10.000.000,00 kuna, financiran u 100%-tnom iznosu putem tzv. izravne dodjele iz Europskog socijalnog fonda, a u sklopu istog je planirano dodjeljivanje raznih vrsta potpora, kao de minimis potpora, na temelju Programa usvojenog od Gradskog vijeća Grada Petrinje. Navedena sredstva će se dodijeliti na temelju Javnog poziva za dodjelu bespovratnih potpora za razvoj poduzetništva na području Grada Petrinje, koji je raspisao Grad Petrinja 5. prosinca 2019.g. te je usporednom s istim krajem 2019.g. izvršena prijava projekta koji je u fazi evaluacije od strane kontrolnog tijela Ministarstva rada i mirovinskog sustava te će se po njezinu okončanju potpisati ugovor o dodjeli bespovratnih sredstava.

Dužnosnik traži mišljenje Povjerenstva u svrhu sprečavanja mogućeg sukoba interesa u situaciji gdje je prijavitelj na javni poziv trgovačko društvo u kojemu je jedini vlasnik i direktorica dužnosnikova snaha, a funkciju prokurista obavlja njegov sin. Zaključno navodi da su ovlasti gradonačelnika Grada Petrinje u navedenom javnom pozivu imenovanje povjerenstva za potpore za razvoj poduzetništva, koje razmatra prijave podnositelja, utvrđuje pravovremenost, potpunost i opravdanost istih, predlaže donošenje odluke o prijavama podnositelja, vrši nadzor ispunjavanja ugovornih obveza te obavlja sve stručne i administrativne poslove, kao i da je njegova ovlast donošenje odluke o prijavama podnositelja.

Člankom 2. stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 4. stavkom 2. ZSSI-a propisano je da je član obitelji dužnosnika u smislu tog Zakona, bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika. Člankom 4. stavkom 5. ZSSI-a propisano je da su povezane osobe u smislu ZSSI-a članovi obitelji dužnosnika iz članka 4. stavka 2. ZSSI-a te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 7. točkom c) ZSSI-a kao jedno od zabranjenih djelovanja dužnosnika, dužnosnicima je zabranjeno zlouporabiti posebna prava dužnosnika koja proizlaze ili su potrebna za obavljanje dužnosti te je podstavkom i) propisano da dužnosnici ne smiju na koji drugi način koristiti položaj dužnosnika utjecanjem na odluku zakonodavne, izvršne ili sudbene vlasti kako bi postigli osobni probitak ili probitak povezane osobe, neku povlasticu ili pravo, sklopili pravni posao ili na drugi način interesno pogodovali sebi ili drugoj povezanoj osobi.

Iz zahtjeva za mišljenje proizlazi da je 5. prosinca 2019.g. Grad Petrinja raspisao Javni poziv za dodjelu bespovratnih potpora za razvoj poduzetništva na području Grada Petrinje, koji se u cijelosti financira sredstvima Europskog socijalnog fonda, a u okviru kojeg će se dodijeliti sredstva ukupne vrijednosti oko 10.000.000,00 kuna. Iz zahtjeva proizlazi da je svoju prijavu na taj Javni poziv podnijelo trgovačko društvo, čiji je jedini osnivač te ujedno direktorica dužnosnikova snaha, pri čemu funkciju prokurista obavlja dužnosnikov sin. Dužnosnik u obnašanju dužnosti gradonačelnika Grada Petrinje imenuje povjerenstvo za potpore za razvoj poduzetništva, koje razmatra prijave podnositelja, a dužnosnik donosi odluku o prijavama podnositelja.

Kada bi se radilo o poslovnom subjektu u kojem bi dužnosnik imao više od 0,5% udjela u vlasništvu (temeljnom kapitalu), radilo bi se o zabranjenom poslovnom odnosu s tijelom javne vlasti u kojem dužnosnik obnaša dužnost, propisano člankom 17. stavkom 1. ZSSI-a, a ako bi se radilo o poslovnom subjektu u kojem bi član obitelji dužnosnika naveden u članku 4. stavku 2. ZSSI-a imao više od 0,5% udjela u vlasništvu (temeljnom kapitalu), pretpostavka za nastanak poslovnog odnosa s tijelom javne vlasti u kojem dužnosnik obnaša dužnost bilo bi obavještavanje Povjerenstva te izrada uputa za postupanje, sukladno članku 18. ZSSI-a.

Međutim, u konkretnom slučaju radi se o poslovnom subjektu koje se prijavilo na javni natječaj, a čiji je jedini osnivač dužnosnikova snaha, bračni drug njegova sina, koja je istodobno i direktorica poslovnog subjekta, dok je njegov sin prokurist, član obitelji dužnosnika u smislu članka 4. stavka 2. ZSSI-a, slijedom čega se isto trgovačko društvo može smatrati s dužnosnikom interesno povezanom osobom iz članka 4. stavka 5. ZSSI-a.

U opisanim okolnostima postoje privatni interesi dužnosnika koji utječu na njegovu nepristranost te ga dovode u situaciju potencijalnog sukoba interesa koji može biti realiziran poduzimanjem određenih radnji u postupku dodjele bespovratnih sredstava, obzirom da je Grad Petrinja raspisao te provodi natječaj, neovisno o tome što se radi o dodjeli sredstava iz fondova Europske unije.

S jedne strane stjecanje bespovratne potpore predstavlja interes navedenog trgovačkog društva koje isto može ostvarivati pod jednakim i unaprijed definiranim uvjetima kao i svi drugi poslovni subjekti koji podnesu prijavu. Od tog prava poslovni subjekt koji je s dužnosnikom interesno povezan ne smije biti ograničen ili isključen povodom okolnosti da dužnosnik obnaša dužnost čelnika tijela javne vlasti koji provodi postupak dodjele sredstava, stoga samo po sebi njegovo sudjelovanje u Javnom pozivu ne predstavlja povredu odredbi ZSSI-a. S druge strane, u opisanoj situaciji postoji i javni interes za zakonitom i transparentnom provedbom postupka u kojem će biti sredstava biti dodijeljena podnositeljima prijava koji u većoj mjeri ispunjavaju uvjete javnog poziva na način da privatni interesi dužnosnika neće utjecati na donošenje odluka u postupku dodjele sredstava.

Stoga se dužnosnik upućuje da se, u svrhu očuvanja vlastitog integriteta i vjerodostojnosti te nepristranosti i jačanja povjerenja u tijela javne vlasti, izuzme od poduzimanja svih radnji i donošenja odluka o postupku dodjele bespovratnih sredstava, kao i od potpisivanja ugovora o dodjeli sredstava te da za poduzimanje navedenih radnji ovlasti svog zamjenika.

Osim toga, dužnosnik bi trebao deklarirati okolnost da je navedeno trgovačko društvo u vlasništvu njegove snahe i direktorice istog, a čiji je prokurist njegov sin, podnio prijavu za dodjelu bespovratnih sredstava po objavljenom Javnom pozivu za dodjelu bespovratnih potpora za razvoj poduzetništva na području Grada Petrinje na sjednici Gradskog vijeća Grada Petrinje te o tome obavijestiti javnost objavom na internetskim stranicama Grada Petrinje.

Slijedom navedenog Povjerenstvo je dalo mišljenje kao što je navedeno u izreci ovoga akta.

PREDSJEDNICA POVJERENSTVA

 Nataša Novaković, dipl. iur.

Dostaviti:

1. Dužnosnik Darinko Dumbović, elektroničkom dostavom
2. Objava na internetskoj stranici Povjerenstva
3. Pismohrana